【台灣幸福堂懷疑港店貨源 出聲明叫香港粉絲唔好飲】食焦
港台兩邊嘅幸福堂之前嘅爭拗都仲未有共識,最近又爆出風波喇!由9月尾台灣總店出聲明話香港代理未按照合約規範內容經營開始,雙方都一直招來招往(重溫連結:https://goo.gl/Z3ZrjW),香港代理唔理咁多,繼續招收加盟店,依家銅鑼灣、元朗同月初喺尖沙咀開嘅新店,短時間内開足3間。
台灣總店上星期五喺專頁出聲明,話收到香港客人話港店品質下降,同埋味道同台灣店差好遠嘅說法,於是總店特地派員視察,得出結論係懷疑港店嘅貨源出問題喎,「可能不是來自台灣幸福堂,包括珍珠、茶葉 及黑糖,若此懷疑屬實,總公司十分擔心出品的品質,並懷疑其貨源的可信性……」(係懷疑咋吓!)仲話擔心相關食材會引起食安問題添!
重點嚟喇,總店話喺逼不得已嘅情況下,「請台灣幸福堂香港粉絲暫時不要飲用現在香港區的飲品」!仲未完㗎,重中之重係,原來總店已經自己籌備緊香港直營店,講埋會喺尖沙咀同旺角開店,「將會在2019年第一季開幕」!
正式擘面搞到自己開直營店,無非都係唔想再益香港代理啦!總店出咗呢個「停飲聲明」之後,香港代理終於喺星期二(20日)喺報章刊出聲明,話總店不斷抬高原材料價錢,又單方面延長發貨期,而香港代理亦於11月13日向總店終止代理合約,聲言保留索償一切損失之權利,據理力爭,仲話會奉陪到底咁話!